Bishops-seksskandaal: 'Juffrou is getraumatiseer' | Netwerk24
Deur Ané van Zyl 15 Oktober 2019 16:17
Die onderwyseres wat vir seksuele wangedrag ondersoek word, Fiona Viotti, is getraumatiseer en dinge is vir haar baie moeilik om te hanteer.
So het William Booth, Viotti se prokureur, Dinsdag gesê. Volgens Booth tree haar pa, Dave Mallet (Nick Mallett se broer) net in sy dogter se beste belang op deur haar te ondersteun terwyl die skool, Bishops Diocesan College in Rondebosch, Kaapstad, die saak ondersoek.
Viotti (30) het na bewering 'n verhouding met 'n 18-jarige matriekseun van die skool gehad en die verhouding het glo versuur toe hy dit wou beëindig. Hy het glo sy ouers daarvan vertel, wat op hul beurt die skool ingelig het.
Viotti, wat verlede jaar getroud is, het onmiddellik bedank en 'n ondersoek is begin nadat die beweerde verhouding op die lappe gekom het. Die skool het enigiemand met inligting gevra om na vore te kom.
Hy het wel gesê gerugte dat Viotti uit die land padgegee het, is onwaar. "Sy is in Kaapstad by haar familie en sy word ondersteun," sê hy.
Volgens Booth gee sy nie nou aandag aan enige boodskappe nie, en daar is geen strafregtelike saak teen haar wat ondersoek word nie.
"Mense mag vra hoekom sy dan 'n prokureur gekry het. Maar dit is enigiemand se reg om regshulp te kry, en dit staan haar vry om dit te doen."
Booth het Maandag gewaarsku dat dit onwettig is om kaalborsfoto's van Viotti te versprei wat op sosiale media die ronde doen. Dit kom nadat dié foto's van haar, asook eksplisiete video's, waarin 'n vrou gesien kan word maar nie haar gesig nie, wyd op sosiale netwerke soos WhatsApp versprei is.
"Dit is hoogs onreëlmatig en onwettig om dit te versprei," het Booth Maandag gesê.
Dave, Viotti se pa, het Dinsdag in 'n brief aan ouers van die skool gesê hy ondersteun sy dogter, en haar veiligheid is sy topprioriteit. Hy sê ook hy sal steeds in sy pos as koshuisvader van een van die koshuise, Founders House, aanbly.
Hy het in die brief gevra dat die seuns moet voortgaan soos normaal en nie om hom op hul tone moet loop nie. Dave rig die eersterugbyspan van die skool af en volgens hul webblad is hy ook 'n geskiedenisonderwyser.
Volgens Booth is die brief net aan 'n klein groepie ouers gestuur en bevat niks onbehoorliks nie. "Ek kan hoegenaamd nie verstaan hoekom enige ouer die boodskap op sosiale media of aan die pers sal stuur nie. Dit is 'n hartroerende brief wat sy ondersteuning aan sy dogter as haar pa verwoord," sê Booth.
Meer oor: Bishops Diocesan College | William Booth | Fiona Viotti | Rondebosch | Kaapstad | Onderwys | Onderwyser | Bishops-Seksskandaal